
<סדר היום:>
<תקנות להגברת האכיפה של דיני עבודה (בודק שכר מוסמך), התשע"ד-2014>
נכחו:

<חברי הוועדה:> 
חיים כץ – היו"ר
מיכל בירן

מיקי רוזנטל

<מוזמנים:> 
	דבורה ספיר-אליעזר
	–
	עו"ד, לשכה משפטית, משרד הכלכלה

	נטע ברנר-נאור
	–
	עו"ד, לשכה משפטית, משרד הכלכלה

	יפה סולימני
	–
	מנהלת מינהל ההסדרה והאכיפה, משרד הכלכלה

	אברי פולצ'ק
	–
	מ"מ מנהל תחום פדגוגיה ומנהל היח' לתכנ"ל,, משרד הכלכלה

	דנה יפה
	–
	עו"ד, מח' ייעוץ וחקיקה, משרד המשפטים

	דוד גולדברג
	–

	עדי גרינברג
	–
	יועמ"ש, לשכת רואי חשבון

	אייל פלטי
	–
	יועמ"ש, לשכת רואי החשבון בישראל

	ערן גולן
	–
	יו"ר פורום דיני עבודה, לשכת עורכי הדין

	ורד ויץ
	–
	עו"ד בלשכה המשפטית באגף לאיגוד מקצועי בה, ההסתדרות החדשה

	חנה שניצר
	–
	סגנית ראש הלשכה המשפטית באגף לאיגוד מקצועי, ההסתדרות החדשה

	ערן גולן
	–
	עו"ד, חבר הנהלה, קו לעובד

	חזי אופיר
	–
	אחראי תחום אכיפת זכויות, הסתדרות העובדים הלאומית בישראל

	אנה ניימן
	–
	בודקת שכר, הסתדרות העובדים הלאומית בישראל

	אסתר רונן-הרשקוביץ
	–
	יועצת משפטית האגף לאיגוד מקצועי, הסתדרות העובדים הלאומית בישראל

	מאיר אסרף
	–
	הסתדרות המח"ר


<ייעוץ משפטי: >
יעל סלנט
<מנהלת הוועדה:>
וילמה מאור
<רישום פרלמנטרי:>
אסתר מימון
<תקנות להגברת האכיפה של דיני עבודה (בודק שכר מוסמך), התשע"ד-2014>
<היו"ר חיים כץ:>
צהרים טובים, היום יום שלישי בשבוע, כ"ה בחשוון, 18 בנובמבר 2014, ואני מתכבד לפתוח את ישיבת ועדת העבודה, הרווחה והבריאות, והנושא: תקנות להגברת האכיפה של דיני עבודה. גברתי היועצת המשפטית.
<יעל סלנט:>
אני אתחיל לקרוא את הנוסח, ותוך כדי אני אעיר נקודות.
<היו"ר חיים כץ:>
למי שיש הערות, יעיר את הערותיו ונדון סעיף-סעיף. איפה שלא נצטרך להגיד שום דבר, לא נגיד ונאשר, ואיפה שנצטרך להגיד – נגיד.

<יעל סלנט:>
תקנות להגברת האכיפה של דיני עבודה (בודק שכר מוסמך), התשע"ד-2014
	בתוקף סמכותי לפי סעיף 40(א)(1) ו-(3) ו40(ב) לחוק להגברת האכיפה של דיני העבודה, התשע"ב–2011 (להלן – החוק), לאחר התייעצות עם שר האוצר ובאישורו לפי סעיף 39ב לחוק יסודות התקציב, התשמ"ה–1985, בהתייעצות עם הארגונים ובאישור ועדת העבודה, הרווחה והבריאות של הכנסת, אני מתקין תקנות אלה:

	1. 
	בתקנות אלה -

	
	"האגף להכשרה" – אגף  להכשרה מקצועית ולפיתוח כוח אדם במשרד ;


<היו"ר חיים כץ:>
אם למישהו תהיה הערה, שיעיר, כי אחרי שהיא גומרת לקרוא, אנחנו מצביעים.

<ורד ויץ:>
תהיה לי הערה בסעיף הזה.

<אסתר רונן:>
גם להסתדרות הלאומית תהיה הערה בסעיף.

<היו"ר חיים כץ:>
טוב מאוד.

<יעל סלנט:>
	
	
	"האגף להכשרה" – אגף  להכשרה מקצועית ולפיתוח כוח אדם במשרד ;

	
	
	"היקף עבודה נדרש" – עבודה בהיקף משרה שלא יפחת מהקבוע בטור א' בתוספת למשך תקופת העבודה הקבועה בטור ב' שלצידה מתוך חמש השנים שקדמו להגשת הבקשה ללימודי בודק שכר מוסמך;


כאן זה מפנה לתוספת, ובתוספת אחרי זה אני אעיר שיש כאן איזה תיקון קטן של המספר. לא משהו מהותי.
<ורד ויץ:>
האם רוצים את ההערות אחרי כל סעיף ההגדרות או לכל הגדרה? איך שתגיד.

<היו"ר חיים כץ:>
לכל הגדרה יש לך הערה?

<ורד ויץ:>
לא לכל הגדרה.

<היו"ר חיים כץ:>
אם יש לך לכל הגדרה - - -

<ורד ויץ:>
לא לכל.

<היו"ר חיים כץ:>
עד עכשיו אין לך הערה?

<ורד ויץ:>
יש לי.

<היו"ר חיים כץ:>
כבר?

<ורד ויץ:>
כן. יש לי לא הרבה. האמת שיכול להיות שאדוני יגיד בסוף: ענייני ניסוח וכאלה, תסתדרו ביניכם, אבל אני אומר את הדברים. תחליט איך נתקדם. בסדר, אדוני?
<היו"ר חיים כץ:>
בסדר, גברתי המלומדת.

<ורד ויץ:>
אני משתדלת. ההגדרה של "האגף להכשרה" הגדירו את זה "המשרד". לטעמי זה לא נכון, זה מבלבל. המשרד זה בדרך כלל משרד הכלכלה וכאלה. למה לא נגדיר את זה האגף, שהוא אותו האגף להכשרה? אחר-כך זה מסתבך עם הגדרות אחרות  בעניין הנציגים לוועדות השונות.
<יעל סלנט:>
זאת ממש הערת נוסח. המשרד מוגדר כמשרד הכלכלה, והאגף בתוך משרד לכלכלה, זה ממש - - -
<ורד ויץ:>
לכן זה מבלבל.

<יעל סלנט:>
אני לא חושבת שזה מבלבל, כי זה אמור להיות אותו משרד.

<היו"ר חיים כץ:>
לא מקבלים את ההערה שלך.

<אסתר רונן:>
לנו, ההסתדרות הלאומית, יש הערה. מה שאנחנו רוצים להעיר זה שחסרה כאן ההגדרה של "בודק שכר מוסמך". בתקנות להפנות  להגדרה של החוק להגברת האכיפה.
<יעל סלנט:>
התקנות הן מכוח החוק, ולכן - - -
<אסתר רונן:>
ברור. מה שבדרך כלל נהוג לעשות במהלכי חקיקה לשיטתנו ולידיעתנו, זה שברגע שיש סעיף הגדרות, אנחנו צריכים להפנות להגדרה של החוק, ואז היות שמושא התקנות זה בודק שכר מוסמך, פשוט להפנות לפי סעיף 2 ו-40 לחוק להגברת האכיפה.
<יעל סלנט:>
התקנות מכוח החוק להגברת האכיפה. החוק להגברת האכיפה מגדיר בדיוק מהו בודק שכר מוסמך, הוא מקים את הפונקציה הזאת, וזה ברור לגמרי.
<היו"ר חיים כץ:>
מאה אחוז. כן, דבי.
<דבורה ספיר-אליעזר:>
רק למען הבהירות, התקנות האלה עברו מחלקת נוסח חקיקת משנה במשרד המשפטים, ועל-פי הנוסח לחקיקת משנה אין צורך להגדיר בתקנות הגדרות שמופיעות בחוק.
<היו"ר חיים כץ:>
מאה אחוז.

<ורד ויץ:>
הערה נוספת לגבי היקף העבודה הנדרש. 
<היו"ר חיים כץ:>
כבר קראנו את זה?

<ורד ויץ:>
כן. אנחנו סבורים שהניסיון צריך להיות מתוך שלוש שנים אחרונות ולא מתוך חמש שנים אחרונות. ואם מדובר על חמש, לפחות שייאמר שמדובר על 18 או כמה חודשים שייקבעו, האחרונים מתוך התקופה הזאת, לא שהוא עסק בזה לפני חמש שנים. הוא לא עסק בזה שנתיים בכלל ועכשיו הוא מבקש הכרה?
<דבורה ספיר-אליעזר:>
בתקנות האלה יש איזונים עדינים בין העמדות של כלל הגורמים. מצד אחד יש העמדות של משרד המשפטים בנוגע להגבלת חופש העיסוק, מצד שני, יש לנו הערות המעסיקים שהם רוצים שיהיה היצע כמה שיותר רחב של השירות, מצד אחר יש העמדה שלנו, שאנחנו רוצים משהו איכותי, וגם נראה לי שההסתדרות מבקשת שהאדם שיבצע את הבדיקות התקופתיות – זה סט התקנות הבא שנדון בו, שנקבע לדיון – יהיה מישהו שמבין בזה. בין כל האיזונים האלה וכל ההערות של כלל הגורמים הגענו לנוסחה הזאת, ולכן אני מבקשת שלא לשנות אותה.

<היו"ר חיים כץ:>
לא משנה.

<אסתר רונן:>
הערה נוספת לגבי ההגדרה של "תעודת הכרה". גם לצורך העלאת המעמד של ההכרה בבודק שכר וגם לפי הוראת תקנה 7, שמגדירה את תעודת ההכרה כתעודת מקצוע, חשבנו וראינו לנכון להציע לכם לשנות את ההגדרה ל"תעודת הכרה במקצוע". שימו לב שבתקנה 7 אתם מגדירים את זה כתעודת מקצוע ופה זה "תעודת הכרה".
<יעל סלנט:>
אנחנו מפנים לסעיף 40 לחוק. סעיף 40 לחוק הוא זה שמגדיר מה זו תעודת הכרה ובודק מקצוע, לכן זה מוגדר באופן הזה.

<אסתר רונן:>
זה לא מתיישב לגמרי עם ההגדרה בסעיף 40 לחוק.
<דבורה ספיר-אליעזר:>
ודאי שכן.

<יעל סלנט:>
הוא בדיוק מדבר על זה, על תעודת הכרה - - -

<דבורה ספיר-אליעזר:>
אני חושבת שזאת טענה יותר מהותית לתקנה 7, ועוד לא הגענו אליה, אבל בסופו של דבר צריך להבחין בין שניים. התקנות האלה קובעות שהסמכות של השר זה לקבוע הכשרתו של אדם שיבוא למשרד ויבקש תעודת הכרה. במובן הזה תקנה 7 מדברת על זה שאדם שמסיים את הקורס יקבל תעודת מקצוע. אבל לא די בכך, יש תנאים נוספים בחוק, שעל בסיסם הוא יוכל לקבל תעודת הכרה, כמו לדוגמה שלא הורשע בדין. לכן יש ההבחנה הזאת בין תעודת ההכרה לבין תעודת המקצוע.
<אסתר רונן:>
הבנתי. תודה.

<היו"ר חיים כץ:>
תמשיכי.
<יעל סלנט:>
אולי גם נקרא את ההגדרה של תעודת הכרה, כי דיברת עליה.
	
	
	"תעודת הכרה" - תעודת הכרה בבודק שכר מוסמך כאמור בסעיף 40 לחוק.


אחרי זה נדלג על זה.
	
	
	"המנהל" – מנהל האגף להכשרה או עובד המשרד שהוא מינה לעניין תקנות אלה;

	
	
	"המשרד" – משרד הכלכלה.

	
	
	"ועדת המקצוע" – ועדה שחבריה הם המנהל שיהיה היושב ראש, עובד המשרד נציג מינהל הסדרה ואכיפה  שמינה מנהל מינהל הסדרה ואכיפה ונציג המנהל הכללי של המשרד שמינה מקרב עובדי משרדו ;


<ורד ויץ:>
אני לא בדיוק מבינה - - -
<היו"ר חיים כץ:>
לא הקשבת למה שאמרו. הנוסח הזה תואם בין המשרדים הממשלתיים ואני לא אעשה פה שום שינוי שהוא לא מהותי. יש לך משהו מהותי?
<ורד ויץ:>
אדוני, השאלה אחרת.

<היו"ר חיים כץ:>
אם אין לך משהו מהותי, אני לא אעשה שום שינוי. אם יהיה משהו מהותי שהוא בלב העניין, זו אופרה אחרת.
<ורד ויץ:>
מקובל.

<היו"ר חיים כץ:>
אם את רוצה בשביל להגיד, אז דברי.

<ורד ויץ:>
לא. אני רק רוצה לשאול אם תהיה אפשרות אחר-כך להגיע בהסכמה לאיזה שינויים בנוסח, אם זה אפשרי, כי יש פה דברים שלטעמי לא ברורים מהנוסח הקיים. יש בכל זאת בלבול בין משרד לבין אגף.
<היו"ר חיים כץ:>
לא מפריע לי שהיועצים המשפטיים של המשרדים הנוגעים בדבר - - -
<מיקי רוזנטל:>
כדאי שתשמעו אותה, אולי יש לה הערות - - -
<היו"ר חיים כץ:>
תשמעו את ההערות של עורכי-הדין, אבל לא כל עורכי-הדין שנמצאים פה. אם כל עורכי-הדין ירצו להראות לכולם שהם עבדו והם הרוויחו את לחמם ביושר - - -

<מיקי רוזנטל:>
זה יותר גרוע מחברי כנסת.

<היו"ר חיים כץ:>
הרבה יותר גרוע, וגם יותר קל להיות עורך-דין מאשר להיות חבר כנסת.

<ערן גולן:>
אדוני, אני מוחא בתור נציג של  הלשכה.

<היו"ר חיים כץ:>
כמה שנים אתה לומד להיות עורך-דין?

<ערן גולן:>
שלוש וחצי ושנה סטאז' - - -

<היו"ר חיים כץ:>
שלוש וחצי ושנה סטאז'. תשקיע שלוש שנים וחצי, נראה אותך, תהיה חבר כנסת.

<מיקי רוזנטל:>
הוא לא אמר בזה שום דבר לרעת עורכי הדין, הוא אמר כמה קשה להיבחר לכנסת. זה הכול.
<דבורה ספיר-אליעזר:>
אני מבקשת לחזור למה שאדוני אמר בהתחלה. כעיקרון, בנוסח הזה, ההערות של ההסתדרות הובאו בפנינו בעוד מועד, כך שזה נשקל. אנחנו מחויבים בנוסח. כמו שבכנסת יש מי שאחראי על הנוסח, יש בממשלה מי שאחראי על נוסח התקנות, וזה אחרי שזה מובא בפניכם.
<היו"ר חיים כץ:>
דבי, אתם מחויבים, ואנחנו חברי הכנסת לא מחויבים.
<מיקי רוזנטל:>
יש גם תהליך של נראות. אם יש הערות, צריך לשמוע אותן.

<דבורה ספיר-אליעזר:>
אני מדברת רק על נוסח, אני לא מדברת על הערות של מהות. מבחינת הנוסח, הנוסח אושר. זה פשוט פותח אותנו לדיונים - - -
<ורד ויץ:>
זה רק להבהרת הדברים. 
<היו"ר חיים כץ:>
שמעת מה היא אמרה? זה היה בפניהם, הם חושבים שלמרות שאת עורכת-דין וחברתם המלומדת, הם לא מקבלים מה שאמרת, ואני בכל ענייני נוסח לא הולך לריב. אם יש פה ענייני מהות, אני אכנס לגופו של עניין. לכן נגמרו ההערות בנושא הנוסח.
<יעל סלנט:>
	
	
	"ועדת קבלה" – ועדה שתפעל בכל מוסד מוכר לפי תקנה 4 לצורך בדיקת התאמתם של מועמדים לקורס בודק שכר מוסמך; בכל ועדת קבלה יהיו חברים נציג האגף להכשרה ונציג מינהל הסדרה ואכיפה שהם עובדי המשרד ונציג מוסד הלימודים המוכר שבו מתנהלת הוועדה;

	
	
	"יועץ מס מייצג" –  כהגדרתו בחוק הסדרת העיסוק בייצוג על ידי יועצי מס, התשס"ה - 2005;

	
	
	"כלכלן" - בעל תואר אקדמי מוכר כמשמעותו בסעיף 22 ובסעיף 28א לחוק המועצה להשכלה גבוהה, התשי"ח-1958, בכלכלה;

	
	
	"מינהל הסדרה ואכיפה" - מינהל הסדרה ואכיפה במשרד;

	
	
	"מפקח עבודה"- מפקח עבודה במינהל הסדרה ואכיפה שעסק  באכיפת כל החוקים הבאים לפחות: חוק שכר מינימום, התשמ"ז–1987, חוק הגנת השכר, התשי"ח–1958, וחוק שעות עבודה ומנוחה, התשי"א–1951;

	
	
	"עורך דין" – כמשמעותו בחוק לשכת עורכי הדין, התשכ"א–1961;

	
	
	"רואה חשבון" – מי שבידו רישיון בר תוקף שניתן לפי חוק רואי חשבון, התשט"ו–1995;



"תעודת הכרה" כבר קראנו, אז אני מדלגת.

	מקצוע או תואר אקדמי מתאים
	2.
	(א)
מקצוע או תואר אקדמי מתאים  לעניין סעיף 40(א) לחוק הוא אחד  מאלה:

	
	
	(1)    חשב שכר שבידו תעודת גמר קורס חשבי שכר שהעניקו  האגף להכשרה או לשכת רואי החשבון בישראל, אם  שוכנעה ועדת קבלה כי עסק בחשבות שכר במשרה בהיקף עבודה נדרש; 



את זה הגדרנו קודם.

	
	
	(2)   רואה חשבון, אם שוכנעה ועדת קבלה כי עסק בראיית חשבון או בחשבות בהיקף עבודה נדרש;


<דוד גולדברג:>
סליחה, אם אפשר לסעיף הזה.

ראשית, אני מצר שאני רואה בפעם הראשונה נוסח מתוקן. מצאו לנכון להביא נוסחים. בפעם הראשונה אני רואה נוסח שיש בו תיקונים, חלקם משמעותיים יותר. כנ"ל כאן בהגדרה. 
הנוסח המקורי בתיאום ובשיחות היה שרואה חשבון, אם שוכנעה ועדת הקבלה, והיה פה מבחן של זמן מתוך חמש השנים, ודיברנו אם זה חמש שנים או שנתיים וכו', אבל כמובן שאדם עסק ויש לו ניסיון בנושא הזה במשך חמש שנים, נדמה לי, זה היה המקור. 

<יעל סלנט:>
זה עדיין קיים בתוספת, זה רק שינוי של המיקום. זה לא נמחק.
<מיקי רוזנטל:>
לא השתנה כלום.

<יעל סלנט:>
ההגדרה על היקף העבודה הנדרש, אדוני, מפנה לתוספת. התוספת מגדירה את הניסיון הנדרש.
<דוד גולדברג:>
איפה זה נמצא?

<יעל סלנט:>
בתוספת, בעמוד האחרון.

<דוד גולדברג:>
אני מצטער, אבל אני רואה את זה פעם ראשונה.

<יעל סלנט:>
הנוסח גם עלה לאתר האינטרנט של הוועדה כמובן, וזה גם מוגדר בתוספת. אם תסתכל, יש בטור א' את היקף המשרה, ובטור ב' את משך תקופת העבודה, וביחד הם שניהם מהווים את הניסיון הנדרש.

<דוד גולדברג:>
מ-18 עלה ל-24 חודש.

<יעל סלנט:>
לא, יצרנו פה מדרוג. אם קודם זה היה 18 חודשים ב-36 שעות, עכשיו יצרנו מדרוג, כדי שגם מי שעובד בהיקף יותר נמוך מזה, אבל יותר זמן, יוכל להיכנס לתקנות.
<אייל פלטי:>
אין מתחת ל-24 חודש.

<יעל סלנט:>
נכון. זה גם בעקבות הערות שקיבלנו, שביקשו לעשות את הניסיון הזה משמעותי.
<דוד גולדברג:>
18 חודש עלו ל-24 חודש.

<יעל סלנט:>
נכון, המינימלי.

<דוד גולדברג:>
האם אפשר להפנות בהיקף עבודה נדרש לאותו סעיף של מה נדרש?
<יעל סלנט:>
בהגדרה "היקף עבודה נדרש" אנחנו מפנים לתוספת. זה בדיוק זה.
<דוד גולדברג:>
תודה.

<חנה שניצר:>
יש לי שאלה כללית. 

<היו"ר חיים כץ:>
החלפת אותה עכשיו?

<ורד ויץ:>
חילקנו את העבודה.

<היו"ר חיים כץ:>
יש לזה לפחות נראות.

<מיקי רוזנטל:>
הם באים לדיונים, אכפת להם. זה חשוב. תטפח להם על השכם.
<היו"ר חיים כץ:>
אני נותן להם.

<חנה שניצר:>
יש לנו שאלה כללית. לגבי כל ההתחלה של הסעיף הזה, האם זה לצורך הכרה או לצורך קבלה ללימודים?

<יעל סלנט:>
אני אסביר. סעיף 40א מדבר על הכרה ומדבר גם על הכשרה. מה הסיפור? פה אנחנו בודקים את הדרישות האלה בשלב הכניסה. זה תנאי להכרה ואנחנו בודקים את זה בשלב הכניסה לפני הקורס, כדי שלא יתקבלו לקורס אנשים שאחרי זה לא יכולים להיות בודקי שכר. זאת התשובה, ולכן זה משולב.

<היו"ר חיים כץ:>
תשובה יפה. פה היא מגדירה מי יכול לקנות כרטיס כניסה שהוא יבין את השפה שמדברים במגרש.

<יעל סלנט:>
היינו ב"רואה חשבון".
	
	
	(3)   עורך דין, אם שוכנעה ועדת קבלה כי עסק בדיני עבודה במשרה בהיקף עבודה נדרש;

	
	
	(4)  מבקר פנימי, כמשמעותו בחוק הביקורת הפנימית, התשנ"ב–1992, אם שוכנעה ועדת קבלה כי עסק בביקורת פנים בהיקף עבודה נדרש;


כאן אני אעיר שקיבלנו הערה מהותית, שמבקר פנים, חסר לו הניסיון הרלוונטי לצורך בדיקת שכר וביקשו להוסיף - - -
<היו"ר חיים כץ:>
מבקר פנים לא חייב להיות כלכלן. 
<ורד ויץ:>
כלכלן זה במקום אחר.

<היו"ר חיים כץ:>
למבקר פנים אין הכשרה מתאימה. יש הבדל גדול בין רואה חשבון למבקר פנים. אני לא רוצה לעשות הנחות למבקרי פנים. אני לא יודע אם מבקר פנים יודע לפתור בעיה של שני נעלמים, שאוטו אחד יצא מחיפה ואוטו אחד יצא מאילת, מתי הם ייפגשו. אני לא יודע.

<יעל סלנט:>
הם ביקשו להוסיף שיהיה לו ניסיון גם בדיני עבודה.
<היו"ר חיים כץ:>
לא יודע דיני עבודה. הוא לא רואה חשבון.
<דבורה ספיר-אליעזר:>
האם אפשר להשלים את עמדתנו לפחות בפני הוועדה? 

<היו"ר חיים כץ:>
דברי, ולאט.

<דבורה ספיר-אליעזר:>
המקצועות שהוספנו מכוח סעיף 40 לחוק הם מקצועות שיש להם איזה רקע לתפקיד שאנחנו מבקשים מבודק השכר לעשות. חלקם יודעים חשבות שכר, שעל בסיסו גם ייבנה הקורס. חלקם מבינים בביקורת של מסמכים וחלקם גם מבינים בתשאול ובתחקור של אנשים, כי אנחנו רוצים שבודק השכר יגיע לשטח וגם יחקור את העובדים. מבחינת התחקור, הפיקוח והבקרה אנחנו חושבים שיש למבקר פנים מטען שהוא מביא אתו, ולכן אנחנו חושבים שנכון להכניס אותו בין המקצועות שעל בסיסם אחר-כך ייבנה הקורס. הקורס ייבנה פר מקצועות, יש מקצועות שצריך יותר ממשפט העבודה, יש מקצועות שצריך יותר בקשר לתשאול ולתחקור, יש מקצועות שצריך יותר בקשר לביקורת ויש מקצועות שצריך יותר בחשבות שכר. כן יש לו המטען המתאים להיכנס.
<היו"ר חיים כץ:>
אני לא חושב שלמבקר פנים צריך להיות מטען מתאים. יכול להיות שעורך-דין שסיים את לימודיו בעריכת דין, הולך להיות מבקר פנים, ואין לו שום מושג אחר בכלכלה והוא לא יודע איך נראה תלוש. הוא לא יודע איך נראה תלוש, הוא לא חייב לדעת איך נראה תלוש שכר בשביל להיות עורך-דין.
<דבורה ספיר-אליעזר:>
אתה מבקש לבטל את המקצוע?

<היו"ר חיים כץ:>
כן, אני מבקש להוריד את מבקר הפנים.
<ורד ויץ:>
לגבי רואה חשבון – כפי שלגבי עורך דין התבקש שיהיה לו ניסיון בדיני עבודה, אנחנו סבורים שגם רואה חשבון, צריך שיהיה לו ניסיון בתחום - - -
<היו"ר חיים כץ:>
אנחנו לא מקבלים מה שאת אומרת. אם הוא עבר רישיון נהיגה והוא נוהג בפורמולה 1, סביר להניח שהוא יודע לנהוג בפיאט 500.
<מיקי רוזנטל:>
אני מציע שרואה חשבון שלא מתמצא בענייני שכר.
<היו"ר חיים כץ:>
לא צריך לענות, חבל על הזמן.

<דוד גולדברג:>
יש לי בקשה אחרת, ברשותך. אני מבקש שיהיה מבקר פנים שהוא רואה חשבון - - -

<יעל סלנט:>
אם הוא רואה חשבון, הוא רואה חשבון, זה נכלל ממילא.

<דוד גולדברג:>
הוא נכלל בהגדרה של רואה חשבון?

<היו"ר חיים כץ:>
כן. אם הוא רואה חשבון, הוא רואה חשבון. כן, אדוני.

<אברי פולצ'ק:>
אני מנהל תחום פדגוגיה בפועל של האגף להכשרה מקצועית, והייתי שותף לבנייה של כל המערך הפדגוגי של הקורס הזה. בבדיקה שעשינו, וניסינו לזהות, כמו שכתוב פה, את כל המערך הפרופסיונלי שיכול להתאים לקורס הזה, בדקנו גם מבקר פנים. מבקר פנים, על-פי הגדרתו בחוק הוא בעל תואר אקדמי, שרכש ניסיון שנתיים בעבודות ביקורת.
<היו"ר חיים כץ:>
נו, אז מה?

<אברי פולצ'ק:>
רגע, אדוני. כלומר, הוא אחראי על בדיקה והערכה של נאותות המערכת החשבונאית והבידוק הפנימי ומעקב אחר התאמתן ויעילותן. כלומר, יש לו הכלים הבסיסיים להיכנס לתוך - - -
<היו"ר חיים כץ:>
אין לו כלים. יש לו תואר בגיאוגרפיה ועשה ביקורת. איזה כלים יש לו לבדוק? אם הוא לא יודע לקרוא תלוש שכר, איזה כלים יש לו לבדוק?
<אברי פולצ'ק:>
אם הוא עבד שנתיים - - -

<היו"ר חיים כץ:>
אני לא מקבל את הטיעון שלכם.
<מיקי רוזנטל:>
האם יש צורך? האם יש בעיה של מאגר אנשים שמהם אפשר לשאוב? הרי אין בעיה כזאת. זאת אומרת, למה להרחיב?
<אברי פולצ'ק:>
אנחנו פשוט מנסים להרחיב את המערך.
<מיקי רוזנטל:>
נכון, אבל לא כאלה שחושבים שאין להם רלוונטיות למקצוע הזה.

<דבורה ספיר-אליעזר:>
נעשה חיתוך של המקצוע. אנחנו מעדיפים, אנחנו עדיין לא יודעים - - -
<היו"ר חיים כץ:>
תואר אקדמי זה לא רפרנס להיות בודק שכר.

<יעל סלנט:>
	
	
	(5)   כלכלן, יועץ מס מייצג  או מי ששימש בעבר מפקח עבודה  – ובלבד שסיים בהצלחה קורס חשבי שכר כאמור בפסקה (1), וועדת הקבלה שוכנעה כי עסק במסגרת עיסוקו בתחומי שכר עבודה או חוקי עבודה בהיקף עבודה נדרש;. 

	תכנית הכשרה
 
	3.
	(1) המנהל, בהתייעצות עם ועדת המקצוע, יגבש  תכנית לימודים להכשרת בודק שכר מוסמך, בהיקף שלא יפחת מ-180 שעות, שתכלול הכשרה עיונית ומעשית; הלימודים יהיו בתחומים אלה:

	
	
	
	(1) הוראות לפי חוקי עבודה, הסכמים קיבוציים וצווי הרחבה, לרבות הוראות התוספת השנייה לחוק וכן הוראות בדיני מסים המשליכות על זכויות עובדים;

	
	
	
	(2) מערכות שכר; 

	
	
	
	(3) חשבונאות כללית וחשבות שכר מתקדמת;

	
	
	
	(4) תפקידי בודק שכר מוסמך, לרבות ביצוע בדיקות תקופתיות, וכן תשאול, חקירה, פיקוח וביקורת בחשבות שכר;

	
	
	
	(5) כללי אתיקה. 


<ורד ויץ:>
האם אתם לא רוצים להוסיף בדיקות תקופתיות לפי התקנות?

<יעל סלנט:>
יש לנו בדיקות תקופתיות בפסקה (4).

<חנה שניצר:>
המילה "מוסמך" בבודק שכר מוסמך ירדה?

<יעל סלנט:>
למה? לא. "בודק שכר מוסמך" זה גם לפי החוק.

	
	
	(2) המנהל, בהתייעצות עם ועדת המקצוע, רשאי לפטור מתחומים בתכנית הלימודים כאמור בתקנת משנה (א), מי שביקש זאת בכתב באמצעות ועדת קבלה, אם הוא הוכיח, להנחת דעתו של המנהל, כי הוא למד את אותו נושא במסגרת המקצוע או התואר האקדמי שלו לפי תקנה 2; המנהל יפעל לעניין זה לפי אמות מידה שהחליטה עליהן ועדת המקצוע. 


<ערן גולן:>
רגע. רגע.

<יעל סלנט:>
זה ביחד, אז נקרא רק את תקנת משנה (ג), ותשיב לשניהם ביחד.


אמרנו שהוא רשאי לפטור, ובתקנת משנה (ג) אנחנו אומרים שהפטור הזה, שנותנים לפי תקנת משנה (ב), לא פוטר מחובת עמידה בבחינה.

<ערן גולן:>
ביקשנו להכניס הסתייגות שעורכי-דין שהיו בעלי תפקידים במערך האתיקה, או חברי ועדת אתיקה או חברי בית דין משמעתי, או מלכתחילה עורכי דין שיש להם ותק של לפחות 24 חודשים בדיני עבודה, יהיו פטורים מראש. אני לא מוצא טעם שכל האנשים האלה יצטרכו להגיש בקשות לפטורים, כשבעצם נקים מערך שלם להכיר בפטור, כששני הדברים האלה שמי שעסק או בדיני עבודה או באתיקה במשך שנתיים - - -
<היו"ר חיים כץ:>
למה מי שנוגע בדיני עבודה מבין בתלוש שכר?
<ערן גולן:>
מה זאת אומרת? בוודאי.

<היו"ר חיים כץ:>
תלוש שכר?

<ערן גולן:>
בוודאי.

<מאיר אסרף:>
בהחלט.
<היו"ר חיים כץ:>
מי אדוני?

<מאיר אסרף:>
הסתדרות המח"ר.

<היו"ר חיים כץ:>
אני לא זוכר שקיבלת רשות דיבור, אפילו אם יש לך שלט לוביסט.

<מאיר אסרף:>
אני מבקש.

<ערן גולן:>
אנחנו חושבים שמלכתחילה עצם הדרישה שיהיה לו ותק כזה בדיני עבודה והוא יכול להיכנס בכלל לתחום זה מספיק. והרי מראש הגבילו את זה, לא כל עורכי הדין יכולים להיות בודקי שכר, רק עורכי דין עם ותק בתחום דיני העבודה. למה צריך עוד פעם להעביר אותם בקשה לפטור?
<היו"ר חיים כץ:>
שמע, גילוי נאות. אני בעוונותי מזכיר הארגון הארצי של עובדי התעשייה האווירית או יותר פשוט יו"ר ועד העובדים, ולפעמים אני נתקל עם עורכי דין שמתעסקים בדיני עבודה, ולא כולם יודעים לקרוא תלוש שכר.
<ערן גולן:>
מה עם האתיקה?

<היו"ר חיים כץ:>
מה קשור אתיקה?

<ערן גולן:>
יש גם - - -

<היו"ר חיים כץ:>
תקשיב זה לא נוגע אחד לשני. לא נוגע אחד לשני. אני רוצה מי שהוא בודק שכר. כל המסביב לא מעניין אותי. אני רוצה מישהו שמבין בקריאת התלוש, שיבין אם דופקים עובד, שידע לקרוא את זה, לא שהוא יכיר דיני עבודה וביטוח לאומי ותנאים כאלה. זה לא מעניין אותי פה. בודק שכר. ההגדרה היא "בודק שכר". אני מבין שלעורכי דין, אולי קשה להם לעשות בחינות במתמטיקה, כי הם בדרך כלל - - -
<ערן גולן:>
עורכי דין שמתעסקים בדיני עבודה, תלושי שכר זה חלק בלתי נפרד. אחד הנושאים זה אתיקה. למה להקים את כל המנגנון הזה מראש, מנגנון הפטור וועדות המקצוע?
<היו"ר חיים כץ:>
אנחנו רוצים שתהיה עבודה לעוד כמה אנשים.

<מיקי רוזנטל:>
זה תירוץ משכנע.

<יעל סלנט:>
	
	
	(3) לעניין רואה חשבון – המנהל בהתייעצות עם ועדת המקצוע, יגבש תכנית לימודים מותאמת הכוללת הכשרה מעשית מותאמת בתחומים האמורים בתקנת משנה(א). 


<דוד גולדברג:>
סליחה, חיים, אפשר ברשותך? שני דברים: דבר אחד, הסעיף שונה מההסכמה שהושגה. לאחר שיחה והסבר הראו לנו גם שרואי החשבון נבחנים בבחינות המועצה בנושאים של זכויות עובדים, זכויות סוציאליות, ביטוח לאומי. אנחנו נבחנים בזה, באנו וביקשנו שהמשפט יהיה שהמנהל יורה על תוכנית לימודים מעשית, כי בהחלט סברתי שלעשות רענון מעשי זה טוב. תמיד זה טוב ובטח זה טוב פה בנושא מורכב של שכר.
<יעל סלנט:>
יש לנו הוראה משלימה, אבל אני רק - - -
<דוד גולדברג:>
תני לי בבקשה להשלים. תודה. מה שעשו כאן, שהוסיפו מילה אחת "תוכנית לימודים מותאמת הכוללת הכשרה מעשית".  אנחנו דיברנו על הכשרה מעשית, לימודים - - -

<היו"ר חיים כץ:>
לרואי חשבון.

<דוד גולדברג:>
לרואי חשבון.
<דוד גולדברג:>
הוסיפו את המילה "הכוללת", שלא היתה במקור. דבר נוסף, מה שאני מבקש - - -

<היו"ר חיים כץ:>
תקשיב, בשורה התחתונה, אם היית ממתין עד הסוף, לא היית צריך לשאול שום שאלה.

<דוד גולדברג:>
תודה, חיים. תודה רבה.
<יעל סלנט:>
	מוסד לימודים מוכר

	4.
	תכנית הלימודים תבוצע במוסד לימודים שהכיר בו המנהל, לפי המלצת ועדת המקצוע, כל עוד ההכרה בתוקף, לאחר שהשתכנע שהמוסד הוכיח את יכולתו להעביר את התכנית ברמה נאותה. 

	בחינות לצורך הכרה כבודק שכר
	5.
	(1) המנהל, בהתייעצות עם ועדת המקצוע יערוך בחינה עיונית ובחינה מעשית, בתחומים הקבועים בתקנה 3(א), אחת לשנה לפחות, למי שסיים בהצלחה את תכנית ההכשרה במוסד לימודים מוכר. 

	
	
	(2) הבחינה תערך במועדים שיפרסם המנהל באתר האינטרנט של המשרד, 45 ימים לפחות לפני מועד הבחינה.



ופה תקנת משנה (ג) שמתייחסת לרואי החשבון, האומרת ​–

	
	
	(3) על אף האמור בתקנת משנה (א), יראו בחינות שעבר רואה חשבון במסגרת קבלת רישיונו לעסוק כרואה חשבון, כבחינות עיוניות, ובעמידה בהכשרה מעשית מותאמת לרואי חשבון כאמור בתקנה 3(ד) כבחינה מעשית. 


<היו"ר חיים כץ:>
קיבלת תשובה?

<דוד גולדברג:>
כן.

<היו"ר חיים כץ:>
- - - הוא אולי יהיה קצת עורך דין.
<דוד גולדברג:>
יש לי בקשה לעניין סעיף - - -
<היו"ר חיים כץ:>
הגענו לסעיף שיש לך בקשה עליו או עוד לא ואתה כבר מבקש למפרע?

<דוד גולדברג:>
עברתם גם על סעיף 5.

<יעל סלנט:>
כן, אנחנו עכשיו בסעיף 6.

<דוד גולדברג:>
יש לי בקשה לעניין מוסד הלימודים שהכיר בו המנהל, הייתי מבקש שמכון ההשתלמויות ולימודי תעודה בלשכת רואי חשבון, בשיתוף כמובן עם המנהל, אנחנו מעבירים - - -
<היו"ר חיים כץ:>
אני לא נכנס לזה, לא מעניין.

<ערן גולן:>
אדוני, בלי שעיני צרה ברואי החשבון, אני רואה שהבחינות העיוניות שהם עוברים – גם הם לא ראו תלוש שכר - - -
<היו"ר חיים כץ:>
מאה אחוז. אתה צודק, ואני לא מקבל את מה שאתה אומר. 
<ערן גולן:>
שעורכי הדין גם ייכנסו לזה.

<היו"ר חיים כץ:>
שמעת? תודה.
<דבורה ספיר-אליעזר:>
אולי כדאי לציין שנכון להיום, לפי הוראת השעה שפגה, אבל עדיין ממשיכה, מכיוון שהלכה למעשה מה שנקבע בחוק שעד שיהיו בודקי שכר, מי שממלא את תפקידם של בודקי שכר הם רואי החשבון, בגלל המטען שהם מביאים - - -

<היו"ר חיים כץ:>
בסדר.

<דבורה ספיר-אליעזר:>
יש בכל זאת הבחנה בין רואה חשבון לעורך דין.
<יעל סלנט:>
מה גם שמשרד הכלכלה הסביר שהוא ראה את תוכניות הלימודים והסביר את השוני ביניהן.
<היו"ר חיים כץ:>
תמשיכי לקרוא.

<יעל סלנט:>
	תעודת מקצוע

	6.
	המנהל ייתן תעודת מקצוע בודק שכר מוסמך למי שעמד בדרישות תכנית ההכשרה ובבחינות לפי תקנות אלה. 

	השתלמות  

	7.
	מי שקיבל תעודת הכרה לפי סעיף 40 לחוק יעבור השתלמות מזמן לזמן במוסד לימודים מוכר בנושאים הקשורים לתחומי עבודתו של בודק השכר ונחוצים לשמירה על כשירותו המקצועית; המנהל בהמלצת  ועדת המקצוע, יורה על נושאי ההשתלמויות ועל מועדיהן, ובלבד שהשתלמויות כאמור יערכו לכל הפחות בכל פעם שבה יש שינוי מהותי בנושאים הקשורים לתחומי עבודתו ולכשירותו של בודק השכר, לרבות שינויים בדין או שינויים במבנה מערכות השכר;  המנהל רשאי להורות גם על  מבחן בנושאי ההשתלמות.


<אסתר רונן:>
לגבי תקנה 6, אנו מציעים להוסיף שגם אין מניעה לתת את תעודת המקצוע לפי דרישות סעיפים 40 ו-43 לחוק, שהוא לא הורשע בעבירה פלילית. 

<יעל סלנט:>
זה שני דברים שונים.

<היו"ר חיים כץ:>
אנחנו שמחים על ההצעה...

<אסתר רונן:>
עוד משהו שרצינו לשאול כדי לדעת, כי לנו מאוד חשוב כארגון שפועל לאכיפת זכויות עובדים בפועל, במקומות שבהם אנחנו יציגים – חשוב לנו לדעת לגבי תוכן הבדיקות שיעשה בודק השכר. האם בכוונתכם להוציא תקנות - - -
<קריאות:>
 - - -

<דבורה ספיר-אליעזר:>
יש סט של תקנות שהוגש לכנסת ואנחנו נדון בהן, אני מניחה.

<היו"ר חיים כץ:>
את לא חייבת לדבר. הם ישלמו לך משכורת גם אם לא אמרת דברים - - -
<אסתר רונן:>
זה לא קשור, זה חשוב לנו בתור ארגון עובדים.
<היו"ר חיים כץ:>
זה לא משנה, מה שחשוב לכם זה לא מעניין. את צריכה לבדוק את כל הנושא, מה הופץ, מה לא הופץ, ואז חצי מהזמן לא היית מדברת.
<דוד גולדברג:>
חיים, אפשר בבקשה?

<היו"ר חיים כץ:>
כן.

<דוד גולדברג:>
ברשותך, לסעיף. שוב, סעיף 7 המקורי תוקן. בסעיף 7 המקורי דובר על השתלמות מעת לעת לעדכן וכו', זה בסדר, אבל כשאני ממשיך את סעיף 7 בתיקון שלו, מדברים כאן שוב על מבחן בנושא ההשתלמות בכל פעם שיש שינוי וכו'.
<היו"ר חיים כץ:>
רואי חשבון לא יעשו מבחנים.

<דוד גולדברג:>
אבל זה לא כתוב.

<היו"ר חיים כץ:>
זה יהיה כתוב שרואי חשבון לא יעשו מבחנים. ברגע שהוא עבר - - -
<דבורה ספיר-אליעזר:>
קודם כול, אם יש עדכונים, השאלה למה שלא יעברו את ההשתלמויות?
<דוד גולדברג:>
אין בעיה. אמרתי שהשתלמות אין בעיה. אני מדבר על מבחנים. אני בעד שישתלמו וילמדו את העדכונים. אני בסעיף 7.
<היו"ר חיים כץ:>
רואה חשבון זה מהות המקצוע שלו, ועורך-דין לא מתעסק במקצוע שלו, מה לעשות.

<ורד ויץ:>
למה לא? מדובר על עדכונים חדשים.
<דבורה ספיר-אליעזר:>
אם יש עדכונים וצווי הרחבה - - -

<היו"ר חיים כץ:>
גברת, מאחר שאני מכיר קורסים ולימודים וכל המסביב, אני לא חושב שיש צו הרחבה שצריך לעשות על הבחינות. שום דבר. במשק הישראלי, אם יחליטו להעלות את שכר המינימום בעוד 300 שקל, לא צריך לעשות על זה בחינות. ואם הכניסו עוד מקצוע, או אנשים נכים למעגל העבודה, לא צריך לעשות על זה בחינות.
<דוד גולדברג:>
אפשר ברשותך, היושב-ראש?

<היו"ר חיים כץ:>
זה יצוין. יצוין בתקנות שרואי חשבון לא עושים בחינות. זה מה שסוכם. דרשתי את זה. זה לא בסדר, הוא קיבל תואר של רואה חשבון, הוא צריך לבדוק תלוש שכר, הוא בודק מערכות גדולות.

<נטע ברנר:>
אני אסביר את הקונספט שהלכנו עם רואי חשבון. אמרנו שתהיה תוכנית מותאמת, זו לא תהיה התוכנית של כולם. דבר ראשון. דבר שני, הם יצטרכו לעבור הכשרה מעשית, הם לא יצטרכו לעשות בחינות עיוניות,  אבל דיני עבודה הם כן דינמיים, כלומר, השוק כן משתנה, ואין סיבה - - -
<היו"ר חיים כץ:>
תני לי דוגמה.
<נטע ברנר:>
חוק הגנת השכר, סעיף 24.
<היו"ר חיים כץ:>
תגידי מה אומר סעיף 24 בחוק הגנת השכר. 
<נטע ברנר:>
 - - -

<היו"ר חיים כץ:>
אם את מדברת, תני לי דוגמאות.

<נטע ברנר:>
אני אגיד מה צריך להיכלל בתלוש ומה לא צריך להיכלל בתלוש.
<היו"ר חיים כץ:>
הוא יודע לבדוק את זה? הוא הלך לקורס?

<נטע ברנר:>
הוא אמור לדעת.

<היו"ר חיים כץ:>
על זה הוא צריך להיבחן? הוא רואה חשבון, ויגידו לו: תשמע, אתה מכניס יסוד משולב וכוננות על ותוספת ותק והוצאות נסיעה ולבוש. אתה מכניס. הוא רושם את הרשימה. על זה הוא צריך להיבחן?
<נטע ברנר:>
כן.

<היו"ר חיים כץ:>
לא.  מה לעשות, לא.

<נטע ברנר:>
אני אסביר  - - -

<היו"ר חיים כץ:>
אני לא מקבל את דעתך. אני חושב שאת טועה, ואני חושב שלא צריך לעשות בחינות איפה שלא צריך לעשות בחינות, וצריך בכלל להקל על כל המערכת ולהכניס בודקי שכר ראויים.
<ערן גולן:>
למה אדוני כל-כך קשה עם עורכי-הדין?

<היו"ר חיים כץ:>
סלח לי, אדוני. 

לעשות את זה לבעלי מקצוע שהם בעלי מקצוע שיעשו את מה שיש. ומי שלא בעל מקצוע, גם אם הוא גמר קורס גיאוגרפיה או גמר עריכת דין, הוא לא בודק שכר ואין לו מושג בזה, ואם יש לו מושג, שיעשה בחינות.

<דבורה ספיר-אליעזר:>
אז אני מוחקת את הבחינות בכלל.

<נטע ברנר:>
אז הבחינות - - -

<היו"ר חיים כץ:>
נגמר. תודה רבה לך, גברתי.

<דבורה ספיר-אליעזר:>
אני מבקשת - - -

<היו"ר חיים כץ:>
לא מקבל את מה - - -

<דבורה ספיר-אליעזר:>
הבנתי אותך, תן לי להציע. אני מבינה את עמדתך, ואנחנו מקבלים אותה. עם זאת, אם אנחנו פוטרים מבחינה רק את קבוצת רואי החשבון בקשר להשתלמויות, זה נראה לנו לא כל-כך שוויוני כלפי קבוצות אחרות. מאחר שמדובר בהשתלמויות, אני מציעה למחוק את הסיפה, "המנהל רשאי להורות גם על  מבחן בנושאי ההשתלמות".
<ורד ויץ:>
לפטור את כולם?

<דבורה ספיר-אליעזר:>
או לפטור את כולם או שכולם בפנים.

<מיקי רוזנטל:>
אין בעיה.
<היו"ר חיים כץ:>
מאה אחוז. אין לי בעיה עם זה.
<ורד ויץ:>
אז לפחות צריכה - - -

<היו"ר חיים כץ:>
סליחה, גברת.

<ורד ויץ:>
אפשר?

<היו"ר חיים כץ:>
לא.

<ורד ויץ:>
אני מבקשת רשות.

<היו"ר חיים כץ:>
לא.

<ורד ויץ:>
אני לא אבקש להחזיר את הבחינה.

<היו"ר חיים כץ:>
לא.
<ורד ויץ:>
לא – לא.

<היו"ר חיים כץ:>
דברי.
<יעל סלנט:>
	אגרות 
	8.
	(א)
בעד בחינה עיונית, תשולם אגרה בסך 210 שקלים חדשים.

	
	
	(ב)
בעד בחינה מעשית ובעד הכשרה מעשית מותאמת לרואי חשבון, תשולם אגרה בסך 300 שקלים חדשים.


<היו"ר חיים כץ:>
למה כל-כך הרבה כסף?

<נטע ברנר:>
יש תחשיב. אדוני, כל האגרות נעשו על בסיס תחשיבים שעשינו ביחד עם משרד האוצר, וזה אושר על-ידי ועדת - - - במשרד האוצר.
<היו"ר חיים כץ:>
אפשר לראות פירוט של התחשיב?

<נטע ברנר:>
כן, כן.

<ערן גולן:>
אדוני, אפשר?

<היו"ר חיים כץ:>
לא. למה הם צריכים לשלם את ההפקה של המבחן?
<יפה סולימני:>
זה לא הפקה של המבחן, זה ביצוע בחינה.

<היו"ר חיים כץ:>
עריכת הפקה והדפסת שאלונים – 360 שקל, הגנה על הבחינה – 22,000 שקל. למה צריך לשלם את זה? שהמשרד יספוג את זה.
<נטע ברנר:>
סעיף 40 לחוק, סעיף ב, רשאי השר בהתייעצות עם שר האוצר והארגונים, ובאישור ועדת העבודה – רשאי לקבוע אגרות בעד בקשה לקבלת תעודת הכרה, בעד ההכשרה ובעד הבחינות.
<היו"ר חיים כץ:>
50 שקל לא מספיק לכם?
<נטע ברנר:>
לא. זה לא מספיק לבחינה.

<היו"ר חיים כץ:>
אתם מגזימים. בשביל מה 200 שקל? סך הכול תלמיד – 313 שקלים.
<אברי פולצ'ק:>
סליחה, אדוני. אני רוצה להאיר זווית אחרת. בכל מערך הכשרה מקצועית, על-פי חוק, אנחנו גובים אגרות.
<היו"ר חיים כץ:>
אנחנו מעוניינים שיהיו בודקי שכר.

<אברי פולצ'ק:>
כן, אדוני.

<היו"ר חיים כץ:>
מיינו אותם בקורס, בררנו לנו את האנשים, במסגרת הקורס צריך לתת להם בחינות חינם. אני לא רוצה להגיד לך את זה, אבל צריך לתת להם בחינות חינם. אנחנו מעוניינים בהם.
<אברי פולצ'ק:>
אני לא בטוח שמשרד האוצר יסכים, אבל אם כך, אפשר להחיל את זה על כל הנבחנים בארץ.

<היו"ר חיים כץ:>
תקשיב, אני לא מדבר על כל הנבחנים, אני מדבר על הקטע הזה. בקטע הזה צריך לתת להם חינם. משרד הכלכלה צריך לספוג את זה, כמו שהוא סופג נסיעות וטיולים ונסיעות לחו"ל, וקורסים וסמינרים, הוא צריך לספוג את זה. אפשר לחשוב כמה אנשים ייגשו לבחינות האלה. 1,000 איש?
<אברי פולצ'ק:>
לא יודעים.

<היו"ר חיים כץ:>
2,000 איש?

<אברי פולצ'ק:>
אנחנו מקווים.

<היו"ר חיים כץ:>
200 איש? כמה אנשים ילכו? 100 איש?

<יפה סולימני:>
אני מעריכה שאלפים.
<היו"ר חיים כץ:>
בסדר, אז תשלמו 200,000 שקל.

<דבורה ספיר-אליעזר:>
אנחנו מעוניינים שיהיו בודקי שכר, אבל אנחנו - - -

<היו"ר חיים כץ:>
אם יהיו 2,000 איש, אז תשלמו 400,000 שקל. אז מה?

<דבורה ספיר-אליעזר:>
מדובר במקצוע – כפי שעורכי דין ורואי חשבון וכולם משלמים אגרות בחינות - - -
<היו"ר חיים כץ:>
סליחה. אני חושב שאתם מגזימים. אין פה רגישות, זרקתם מספרים סתם. אותו נבחן, כמה עולה לו הקורס?
<קריאה:>
יהיה שוק חופשי.

<דבורה ספיר-אליעזר:>
המכללה היא זאת - - -

<היו"ר חיים כץ:>
כמה עולה לו הקורס?

<קריאה:>
כמה אלפי שקלים, אדוני.

<אברי פולצ'ק:>
למשרד הכלכלה אין  - - -
<היו"ר חיים כץ:>
לזה שבררו אותו למועמד.

<קריאה:>
זה לא יהיה פחות מ-5,000 שקל.

<היו"ר חיים כץ:>
כמה זה יעלה לו?

<קריאות:>
כמה אלפי שקלים.

<דבורה ספיר-אליעזר:>
אנחנו לא יודעים, אדוני, כי אנחנו - - -

<היו"ר חיים כץ:>
יעלה לו אפס, נכון?

<נטע ברנר:>
לא. לא יעלה לו אפס.

<היו"ר חיים כץ:>
אותו אחד שיבוא לקורס, כמה הוא ישלם?

<אברי פולצ'ק:>
אנחנו מניחים שהוא ישלם כמה אלפי שקלים, אבל אנחנו לא יודעים - -
<היו"ר חיים כץ:>
תן לו בחינות בחינם.

<אברי פולצ'ק:>
- - כי בין המכללות תהיה תחרות.

<נטע ברנר:>
הכסף לא נכנס אלינו.

<היו"ר חיים כץ:>
תשמעי גברת עורכת-הדין, לא יעלה כסף – הבחינות. תכניסו אותן במכלול של הקורס.
<נטע ברנר:>
אנחנו לא מקבלים את הכסף של הקורס, אדוני.
<היו"ר חיים כץ:>
תשמעי, אני עושה פה תקנות.
<נטע ברנר:>
ברור.

<היו"ר חיים כץ:>
אני לא מאשר את זה.

<דבורה ספיר-אליעזר:>
אנחנו חייבים גם אישור של משרד האוצר לתקנות האלה.

<היו"ר חיים כץ:>
אז תלכו למשרד האוצר. את יודעת מה זה מראה לי? אני אגיד לך מה זה מראה. בא בן-אדם, משלם 5,000 שקל לקורס. אם הוא ישלם 5,200 והכול יהיה כלול, הוא לא ירגיש כל-כך גרוע כמו שהוא ישלם 5,000 והוא ישלם עוד 200 לבחינה ועוד 80 לתאורה. לא צריך להוציא לו את הנשמה לאט-לאט. אתה רוצה להרוג אותו, תהרוג אותו בבת אחת. תכניס את המחיר בתוך הקורס ולא בכל פעם עוד 50 שקל ועוד 80 שקל. אתם לא צריכים להיראות רעים, אתם צריכים להפעיל את הראש. ואם זה עולה אלפים, תכניס את מחיר הבחינה בפנים. הוא כבר גמר את הקורס והוא משלם לבחינות והוא מרגיש רע עם זה. זה בדיוק כמו מי שקונה דירה – מי שקונה דירה, עולה לו מאות אלפים, אחר-כך אומרים לו: רגע, אתה רוצה להזיז את נקודות החשמל, עוד 500 שקל, וזה עוד 700 שקל. הוא מרגיש מרומה.
<אברי פולצ'ק:>
אדוני, רק משפט אחד ברשותך. אני מבקש להבהיר באופן קטגורי שהמדינה לא גובה כסף עבור הקורס הזה.

<היו"ר חיים כץ:>
הבנתי. אמרו את זה. בקורס, כמו שאתה מגדיר כמה עולות בחינות, היית צריך לבוא ולהגדיר כמה עולה הקורס - - -
<אברי פולצ'ק:>
אני לא יכול, אדוני. זה שוק חופשי. במקרה הזה יש מסלול שמאפשר - - -

<היו"ר חיים כץ:>
אתה לא יכול?

<אברי פולצ'ק:>
במסלול העסקי הזה יש לנו בערך 40,000 איש בשנה, כשכל המכללות יכולות להתחרות על המועמדים והמדינה לא נכנסת לקבוע פה, לא מחיר מינימום ולא מחיר מקסימום.
<היו"ר חיים כץ:>
מאה אחוז, בלי כסף לבחינות.

<דבורה ספיר-אליעזר:>
לנושא של האגרות - - -

<נטע ברנר:>
אנחנו חייבים את אישור שר האוצר.

<היו"ר חיים כץ:>
תחזרו לשר האוצר.

<דבורה ספיר-אליעזר:>
מבחינתנו, אם אתה מאשר את שאר התקנות, את הנושא של האגרות אולי אנחנו יכולים לבודד, כיוון שזה יבוא בתקנות נפרדות.

<היו"ר חיים כץ:>
מאה אחוז. אוקיי.

<יעל סלנט:>
אז כל נושא האגרות יורד מהתקנות האלה.

<היו"ר חיים כץ:>
נושא האגרות יורד.

<יעל סלנט:>
אז כל הסעיף נמחק.

<היו"ר חיים כץ:>
לא נמחק. אנחנו לא מצביעים עליו.

<יעל סלנט:>
גם הסעיף הזה, סעיף 8, וגם הסעיף שמדבר על הצמדה, על עדכון האגרות שזה הסעיף הבא, בעמוד הבא, סעיף 9. 

אנחנו מגיעים ישירות לסעיף של הערר.
	ערר


	10.
	(א)
נבחן שנכשל בבחינה עיונית רשאי לערור בכתב מנומק על ציון הבחינה שקיבל, בתוך 15 ימים מיום שקיבל את ההודעה בדבר ציון הבחינה.

	
	
	

	
	
	(ב)ׂ   המנהל או מי שהסמיך לעניין זה ימסור לנבחן את החלטתו לעניין הערר בתוך 21 ימים מהיום האחרון להגשת הערר.

	
	
	(ג)       בודק הערר לא יהיה מי שבדק את הבחינה העיונית.

	
	
	(ד)
ההחלטה על הערר תהיה סופית.

	הוראת שעה
	11.
	עד תום תשעה חודשים מיום פרסומן של תקנות אלה, יראו ברואה חשבון כמי שעומד בדרישות תקנות אלה לעניין סעיף 40(א)(1) ו-(3) לחוק.


<ורד ויץ:>
אותו בודק שכר שתחול עליו הוראת השעה, איזה בדיקות הוא יעשה, ככל שהבדיקות התקופתיות עדיין לא נכנסות לתוקף במקביל. הוא יעשה אותן לפי הוראת השעה בחוק או לפי מה?

<היו"ר חיים כץ:>
דבי.

<דבורה ספיר-אליעזר:>
אני לא זוכרת את הוראת השעה. זה קשור לתקנות בודק שכר, אופן ביצוע הבדיקות, ונראה לי שגם שם קבענו הוראת שעה.
<ורד ויץ:>
אני לא בטוחה שהיא עוד בתוקף.

<דבורה ספיר-אליעזר:>
יש שני סטים של תקנות: תקנות שמדברות על ההכשרה של בודק השכר ותקנות שמדברות על אופן ביצוע הבדיקות של בודק השכר. צריך לבדוק מה קבענו שם בנושא להוראת השעה. אם לא קבענו שום דבר שם – אני לא זוכרת, אני מודה – אז הוא יצטרך לבצע את הבדיקות לפי התקנות. אבל אני חושבת שיש שם גם הוראת השעה, אבל אני לא רוצה להטעות בעניין הזה.
<ורד ויץ:>
אני לא בטוחה, אחרת לא הייתי שואלת השאלה.

<היו"ר חיים כץ:>
תבדקו.

<ורד ויץ:>
יכול להיות שצריך להסדיר את זה פה.

<היו"ר חיים כץ:>
מאה אחוז. תבדקו את זה.

<דבורה ספיר-אליעזר:>
 לדעתי זה צריך להיות שם.
<היו"ר חיים כץ:>
דעתך זה מצוין, אבל תבדקו.

סיימת?
<יעל סלנט:>
יש כאן התוספת שמגדירה את היקף העבודה הנדרש, שזה משך תקופת העבודה ותלוי בזה היקף המשרה. אני רק אעיר שפה, בהיקף המשרה, במקום 30 זה צריך להיות 29. יש כאן איזו טעות.

<ורד ויץ:>
אולי תקראי מסודר, שלא נתבלבל.

<יעל סלנט:>
אני יכולה לקרוא.
	
	
	טור א'
	טור ב'

	
	
	היקף המשרה (מספר שעות העבודה בשבוע בממוצע לפחות)
	משך תקופת העבודה (לפחות) בחודשים מתוך חמש השנים שקדמו להגשת הבקשה להתקבל ללימודי בודק שכר 

	
	
	36
	24

	
	
	29
	30

	
	
	24
	36


<ורד ויץ:>
אדוני, אני חושבת שמפריע שאדם שיש לו 24 חודשי ניסיון מתוך חמש שנים, כשיכול להיות שאלה 24 החודשים שבתחילת חמש השנים האלה, שזה מאוד רחוק.
<נטע ברנר:>
אנחנו לא רוצים להגביל את ההיצע.

<היו"ר חיים כץ:>
תודה. כן, אדוני.

<דוד גולדברג:>
ברשותך, בטור ב' כתוב, "מתוך חמש השנים שקדמו להגשת הבקשה להתקבל ללימודי בודק שכר". אצל רואי החשבון זה לאו דווקא לימודים.
<יעל סלנט:>
בסדר, להתקבל להכשרה המעשית.

<דוד גולדברג:>
מה שאני מבקש, לדייק – להתקבל להכשרה.
<היו"ר חיים כץ:>
מצוין. כל נושא האגרות, תלכו למשרד האוצר, נדון על זה בנפרד.

מי בעד התקנות כפי שהוקראו? 
הצבעה

בעד – פה אחד
אושרו תקנות להגברת האכיפה של דיני עבודה (בודק שכר מוסמך), התשע"ד-2014, בכפוף לתיקונים.

<היו"ר חיים כץ:>
כל חברי הכנסת שנמצאים פה, והם שניים במספר, אישרו את התקנות, ואני מקווה שבודקי השכר יעשו עבודה טובה ושלא ימצאו שום תקלה, שלא ימצאו כלום, שלא יהיו תקלות. תודה רבה, הישיבה נעולה.

<הישיבה ננעלה בשעה 15:21.>
